LEO จ่อเปิด “LEO Self-Storage#2” ปลาย Q2-ลุย M&A ต่างชาติ ดันรายได้ปีนี้โต 35%
LEO จ่อเปิดบริการ “LEO Self-Storage#2” ปลาย Q2 ตั้งเป้าขนส่งสินค้าทางรถไฟไปจีนไม่ต่ำกว่า 1,000-1,200 ตู้/ปี คาดสร้างรายได้ไม่ต่ำกว่าปีละ 120-150 ลบ. ลุย M&A ต่างชาติ ดันรายได้ปีนี้โต 35%
LEO จ่อเปิดบริการ “LEO Self-Storage” สาขา 2 ปลาย Q2 ตั้งเป้าขนส่งสินค้าทางรถไฟไปจีนไม่ต่ำกว่า 1,000-1,200 ตู้/ปี ลุย M&A ต่างชาติ ดันรายได้ปีนี้โต 35%
26 พ.ค. 2565

นายเกตติวิทย์ สิทธิสุนทรวงศ์ ประธานเจ้าหน้าที่บริหาร บริษัท ลีโอ โกลบอล โลจิสติกส์ จำกัด (มหาชน) หรือ LEO เปิดเผยทิศทางการดำเนินธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 25 พ.ค.2565 ว่า ปลายไตรมาส 2/2565 บริษัทจะเปิดดำเนินงานให้บริการลานรับฝากเก็บตู้คอนเทนเนอร์แหล่งที่ 2 “LEO Self-Storage#2 China Town”
นอกจากนี้ยังมีการขยายความร่วมมือในการพัฒนาธุรกิจการขนส่งสินค้าพัสดุและไปรษณีย์ภัณฑ์ โดยเฉพาะการพัฒนาธุรกิจการขนส่งสินค้า E-commerce ระหว่างประเทศ ซึ่งรวมถึงการขนส่งจากสินค้าจากประเทศจีนมาประเทศไทย หรือประเทศไทยไปประเทศจีน ร่วมกับ World Air และ China Post Yunnan (China Post) ภายใต้ China Post Group ซึ่งเป็นบริษัทรัฐวิสาหกิจของประเทศจีนภายใต้การดูแลของรัฐบาลจีนในกรุงปักกิ่ง
ด้านการบริการขนส่งสินค้าทางรถไฟ ขณะนี้อยู่ในช่วงการพัฒนาควบคู่ไปกับการประชาสัมพันธ์ โดยคาดว่าจะสามารถขนส่งสินค้าทางรถไฟไปประเทศจีนได้ปีละไม่ต่ำกว่า 1,000-1,200 ตู้ สร้างรายได้ให้กับบริษัทฯ ไม่ต่ำกว่าปีละ 120-150 ล้านบาท และบริษัทวางแผนเรื่องของการ M&amp;A กับประเทศเพื่อนบ้าน อาทิ  สิงคโปร์ , เวียดนาม หรือ จีน ซึ่งจากปัจจัยทั้งหมดนี้ บริษัทฯตั้งเป้าหมายการเติบโตประมาณ 30-35%
ด้านนายมานพ ปัจวิทย์ ประธานเจ้าหน้าที่ฝ่ายการเงิน LEO เปิดเผยว่าผลประกอบการไตรมาส 1/2565 บริษัทมีกำไรสุทธิ 89.9 ล้านบาท เติบโต 233% เทียบกับงวดเดียวกันเมื่อปีก่อน ขณะที่รายได้รวมอยู่ที่ 1,651.6 ล้านบาท เพิ่มขึ้น 249% เทียบกับงวดเดียวกันของปีก่อน